FI Euroopan unionin virallinen lehti C 128/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 128/08)

Tämä julkaiseminen antaa oikeuden vastustaa rekisteröintihakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”TINCA GOBBA DORATA DEL PIANALTO DI POIRINO”

EY nro: IT/PDO/005/0357/03.08.2004

SAN ( X ) SMM ( )

Tämä tiedostustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle Politiche agricole e forestali Osoite: Via XX Settembre, 20 I-00187 Roma Puhelin: (39) 06 481 99 68 Faksi: (39) 06 42 01 31 26 S-posti: qpa3@politicheagricole.it

2. Ryhmittymä:

Nimi: Associazione produttori della tinca gobba dorata del pianalto di Poirino Osoite: Via Cesare Rossi, 5 I-0046 Poirino (TO) Puhelin: (39) 011 945 01 14 Faksi: (39) 011 945 02 35 S-posti: — Kokoonpano: Tuottaja/jalostaja ( X Muu ( )

3. Tuotelaji:

Luokka 1.7.: Tuoreet kalat, nilviäiset ja äyriäiset sekä niistä valmistetut tuotteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi: ”Tinca Gobba Dorata del Pianalto di Poirino”

4.2 Kuvaus: Nimitys ”Tinca Gobba Dorata del Pianalto di Poirino ”viittaa tuoreisiin, toisin sanoen jalostamattomiin Tinca-sukuun kuuluviin suutareihin (Tinca tinca), jotka on kasvatettu, jotka ovat syntyneet ja kasvaneet 4.3 kohdassa tarkoitetulla maantieteellisellä alueella ja joilla on seuraavat fyysiset ominaisuudet:

Ulkonäkö: kullankeltainen, kaareva ja pyöristynyt selkä;

Iho: kirkkaanvärinen, selästä kiiltävän grafiitinharmaa tai opaalinhohtoisen vihreä ja kyljistä kullankeltainen; ihon on oltava mahdollisimman ohut ja enintään yhden millimetrin paksuinen; mahdolliset jäljet, naarmut ja hiertymät sallitaan, edellyttäen että ne ovat umpeutuneet tai yksinomaan pyynti- ja saalistustoimien aiheuttamia;

Ihon limakerros: läpinäkyvä ja tiiviisti kiinni ihossa, havaittavissa ainoastaan kosketettaessa;

Silmät: kiiltävät, kirkkaat, eläväiset, kuperat, sarveiskalvot läpinäkyvät, pupillit mustat ja silmämunat keltaiset tai oranssinväriset;

Kidukset: väriltään kirkkaan- tai vaaleanpunaiset, kosteat; limaa, liejua, loisia tai muita vastaavanlaisia vieraita aineita ei saa esiintyä;

Suomut: kiinni ihossa, kiiltävät, kullanhohtoiset;

Ruumis: jäykkä, kiinteä, hieman joustava, kosketuksessa periksiantamaton, ei saa olla veltto tai pehmeä;

Haju: mieto, aavistus makean veden tuoksua, ei pistävää, epämiellyttävää, voimakasta kalan hajua eikä missään tapauksessa mudan, ruohon tai muiden orgaanisten aineiden tuoksua;

Sisälmykset: kevyesti turvonneet, kiiltävät ja sileät, helmiäishohtoiset, ei saa esiintyä kurtistumia tai liiallista pehmeyttä, pahaa tai epämiellyttävää hajua eikä missään tapauksessa liejua tai ruohoa;

Vatsakalvo: läpinäkyvä, kiiltävä, hajuton ja lihaan kiinnittynyt;

Lihaskudos: joustavaa ja kiinteää, väriltään yleensä punertavan valkoista ja evien lihaskuiduissa punaista, hajutonta eikä missään tapauksessa saa esiintyä liejun tai ruohon hajua.

Aistinvaraisilta ominaisuuksiltaan ”Tinca Gobba Dorata del Pianalto di Poirino ”on mureaa, pehmeää, kohtuullisen kiinteää, vähärasvaista, minkä vuoksi lihassa ei ole epämiellyttävää mudan, liejun tai ruohon hajua. Maku on mieto ja hienostunut ja poikkeaa merikalan mausta.

4.3 Maantieteellinen alue: Seuraavien kuntien alueet sisältyvät kokonaisuudessaan tuotantoalueeseen: Poirino (TO), Isolabella (TO), Cellarengo (AT), Pralormo (TO), Ceresole d'Alba (CN). Seuraavat kunnat kuuluvat osittain tuotantoalueeseen: Carmagnola, Villastellone, Santenna, Riva presso Chieri, Bandissero d'Alba, Montà d'Alba, Montaldo Roero, Monteu Roero, Pocapaglia, Sanfrè, S.Stefano Roero, Sommariva del Bosco, Sommaria Perno, e Dusino S. Michele, Valfenera, Bottigliera D'Asti, S.Paolo Solbrito, Villanova d'Asti.

4.4 Alkuperätodisteet: Kaikkia tuotantoprosessin vaiheita on valvottava rekisteröimällä kaikkien tuotteiden osalta tulevat ja lähtevät määrät. Tällä tavoin ja merkitsemällä valvontaelimen asianmukaisesti ylläpitämiin rekistereihin viljelylammikot ja tuottajat sekä ylläpitämällä tuotantoa ja pakkaamista koskevia rekistereitä ja ilmoittamalla valvontaelimelle tuotetut määrät varmistetaan tuotteen jäljitettävyys. Valvontaelin valvoo tuotantoeritelmän ja siihen liittyvän valvontasuunnitelman määräysten mukaisesti kaikkien rekistereihin merkittyjen fyysisten henkilöiden ja oikeushenkilöiden toimintaa.

4.5 Tuotantomenetelmä: Kalanviljelylaitoksiin tuotujen kalanpoikasten — silloinkin kun on kyse kutukaloista tai keskikokoisista poikasista — annetaan kasvaa haluttuun kokoon asti. ”Tinca Gobba del Pianalto di Poirino ”on ehdottomasti ainoa laji, jota kyseisissä laitoksissa viljellään. Koko vaihtelee sen mukaan, onko kalat tarkoitettu kulutukseen, istukkaiksi vai kutukaloiksi. Suutaria viljellään sekä savipohjaisissa luonnonlammikoissa että uusissa viljelyaltaissa, joiden on sijaittava maantieteellisellä tuotantoalueella. Vesi voi olla peräisin joko

sadevesistä

pintavesistä

tai pohjavesistä.

Jo olemassa olevien savipohjaisten lammikoiden lisäksi voidaan rakentaa uusia savipohjaisia altaita. Suutarin väriominaisuuksien säilyminen muuttumattomina edellyttää kuitenkin, että uusia viljelylammikoita ei rakenneta keinotekoisesti vesitiiviiksi ja että niiden materiaalina ei saa käyttää muuta kuin ylätasangolta peräisin olevaa savea. Ympäristössä harjoitetun maatalouden aiheuttaman saastumisen välttämiseksi lammikoiden ympärille on toteutettava vähintään viiden metrin levyinen nurmetettu suojavyöhyke, jonka sisällä rikkakasvihävitteiden käyttö on kiellettyä. Kalanpoikasten saatavuuden varmistamiseksi sallitaan kutevan kannan valinta ja risteyttäminen. Sekä luonnollinen että keinotekoinen lisääntyminen hyväksytään. Ruokintaa edistetään viljelyaltaiden luonnollisten lannoituskäytäntöjen avulla, jotta niissä kehittyy eläinplanktonia kalanpoikasten totuttamiseksi luonnonravintoon ja niiden kasvun edistämiseksi. Myöhemmin lihotusvaiheessa voidaan käyttää ravintolisiä, joita ei kuitenkaan saa valmistaa jauho- tai lihaperäisistä taikka geneettisesti muunnetuista organismeista saaduista elintarvikkeista. Tällaisten ravintolisien proteiinipitoisuuden on jakaannuttava tasapainoisesti eläin- ja kasviperäisten proteiinien kesken, ja se saa olla enintään 45 painoprosenttia. Henkilöiden, jotka aikovat tuottaa suojatulla alkuperänimityksellä ”Tinca Gobba Dorata del Pianalto di Poirino ”varustettua kalaa, on ehdottomasti noudatettava EU:ssa rekisteröidyn eritelmän vaatimuksia. Tuotteen jäljitettävyyden ja valvonnan varmistamiseksi pakkaamisen on tapahduttava 4.3 kohdassa mainitulla alueella. Koska kalatuotteet ovat erityisen pilaantumisherkkiä ja niitä on käsiteltävä suurella huolella, näin voidaan välttää tuotteiden saastuminen ja varmistaa aistinvaraisten ja laatuun liittyvien ominaisuuksien säilyminen muuttumattomina.

4.6 Yhteys maantieteelliseen alkuperään: ”Tinca Gobba Dorata del Pianalto di Poirino ”poikkeaa muilla maantieteellisillä alueilla kasvaneista suutareista siinä suhteessa, että siinä ei ole mudan tai ruohon tuoksua ja makua, ja sen liha on mureaa. Tämä erityisominaisuus liittyy suoraan Poirinon ylätasangon perinteiseen kalanviljelykäytäntöön. Alueen viljelylammikot poikkeavat muista siinä suhteessa, että niiden pohjaan ei pääse muodostumaan jatkuvasti uutta lietettä, ja niiden vesiolosuhteet vaihtelevat huomattavasti suurimman osan tuotantokautta, mikä estää levän kukintaa edistävien olosuhteiden kehittymisen.

Sen vuoksi on ymmärrettävää, että suutarinviljelyä Poirinon ylätasangolla harjoittavissa laitoksissa ei juurikaan pääse kehittymään pysyviä sinileväkantoja. Siten myöskään kalaan ei kehity sitä mutaista erityisaromia, joka Ranskassa määritellään perustellusti termillä ”limon”.

Poirinon ylätasanko ei joudu kosketuksiin Alpeilta valuvien pintavesien kanssa, ja pohjavesi sijaitsee diluviaalikerrostumien alapuolella. Sademäärä on alhainen (700 mm vuodessa), ja valuma-alueen pienen koon vuoksi valumavedet kulkeutuvat nopeasti laaksoon. Ylätasangon savinen, pinnanmuodostukseltaan hieman aaltoileva maaperä pidättää luonnollisella tavalla pintavedet. Alueen väestö on rakentanut kastelua varten patoja, jotka soveltuvat mainiosti myös suutarin viljelyyn. Perinteiselle maisemalle ominainen ja yhä säilynyt piirre ovat runsaat erikokoiset kalalammikot, jotka on usein kaivettu asumusten ja kylien lähelle. Niissä on aina viljelty suutaria joko ylimääräiseksi proteiinilähteeksi tai kaupallisesti hyödynnettäväksi tuotteeksi. Aiemmin lammikoita käytettiin myös muun muassa savikuoppina, karjan juottopaikkoina ja kasteluvesivarastoina. Vettä oli ympäri vuoden, ja huolimatta orgaanisesta kuormituksesta sekä huomattavista pinnan tason, happipitoisuuden ja lämpötilan vaihteluista sitä oli riittävästi, jotta suutari, joka on kalalajeista parhaiten sopeutunut tällaisiin olosuhteisiin, pysyi hengissä. Suurin osa viljelylaitoksista sijoittuu Poirinon kunnan alueelle, mutta ylätasangolla sijaitsee yhteensä noin 400 lammikkoa, jotka antavat maisemalle aivan erityisen leiman. Poirinon ylätasangolla viljellyssä suutarissa ei ole havaittavissa sitä enemmän tai vähemmän voimakasta mudan makua, joka on yleensä ominainen riisipelloilla, joissa ja järvissä epäedullisemmissa olosuhteissa kasvaneen suutarin lihalle. Nämä erityiset maaperä- ja ilmastotekijät sekä väestön kehittämät vuosisataiset tuotantoperinteet takaavat ”Tinca Gobba Dorata del Pianalto di Poirino ”-suutarin erityisominaisuudet, jotka tekevät siitä lajissaan ainutlaatuisen tuotteen. Sitä on tarjolla erityisesti paikallisissa hotelleissa ja ravintoloissa, jotka ostavat lähes koko tuotannon.

Poirinon ylätasangon muodostumiseen vaikuttaneiden geologisten ilmiöiden ja kalalajien samanaikaisen ilmestymisen välisen yhteyden perusteella voidaan katsoa, että Tinca tinca on kotoperäinen laji, joka oli levinnyt tai leviämässä alueelle jo neoseenikauteen kuuluvan pleistoseenin keski- ja myöhäisvaiheessa. Jo 1200-luvulta on säilynyt kirjallisia lähteitä, joiden mukaan Tinca gobba dorata nel Pianalto di Poirino tunnettiin ravitsemuksellisesti ja taloudellisesti arvostettuna viljelykalana. Ceresole d'Alban maaseutuväestö maksoi veroa muun muassa markkinoille toimittamansa suutarin määrien perusteella. Uudemmista lähteistä löytyy tarkempia tietoja. Esimerkiksi Natale Veronesi, yksi kokoelman ”Studi geografici su Torino e il Piemonte ”(Ciappichelli 1954) tekijöistä, on omistanut kokonaisen luvun suutarinviljelylle(Le peschiere del Pianalto di Poirino e la loro utilizzazione ittica). Mielenkiintoisena yksityiskohtana Veronesi kertoo muun muassa ammattikalastajista, jotka hoitivat myös muiden omistajien viljelylaitoksia erilaisten vuokrajärjestelyjen puitteissa. Koska ylätasangolla ei ole kalatalouden kannalta merkittäviä jokia, tällainen toiminta oli perusteltua ainoastaan suutarin viljelyn kannalta. Myös Poirinon arkistoista (Consegne del sale) ilmenee selvästi, että jo vuonna 1775 viisi perhettä sai elantonsa suutarin viljelystä ja myynnistä. Vuosisatojen ajan jatkunut ammattimainen suutarinviljely lakkasi kokopäiväisenä toimintana vasta 1980-luvun alussa, mutta sitä harjoitetaan edelleen maatalouden sivuelinkeinona. Tuotteen jäljitettävyyden varmistamiseksi valvontaelin ylläpitää rekisteriä tuottajista, viljelylammikoista ja pakkaajista.

4.7 Tarkastuslaitos:

Nimi: CERTIQUALITY Osoite: via Gaetano Giardino, 4 I-20123 Milano Puhelin: (39) 02 80 69 171 Faksi: (39) 02 86 46 52 95 S-posti: certiquality@certiquality.it

4.8 Merkintä: Tuote pidetään kaupan kertakäyttöisissä pakkauksissa tai pusseissa, joissa on oltavat seuraavat merkinnät:

maininta ”Tinca Gobba Dorata del Pianalto di Poirino”,

kuva naaraspuolisesta suutarista, jonka pää on kääntynyt vasemmalle,

maininta ”Denominazione d'Origine Protetta — D.O.P. ”(suojattu alkuperänimitys — SAN).

Päällysmerkinnöissä on mainittava myös tuottaja ja/tai tuottajayritys merkittynä kirjaimin, joiden koko saa olla enintään puolet edellä mainittujen merkintöjen kirjasinkoosta. Etiketeissä on oltava graafinen tunnus ja teksti, jonka yksityiskohdat on esitetty eritelmässä.

Tuotteet, joiden valmistuksessa on käytetty raaka-aineena kyseistä SAN-tuotetta sellaisenaan tai jalostettuna, voidaan saattaa kulutukseen pakkauksissa, joihin on merkitty kyseinen nimitys ilman yhteisön tunnusta seuraavin edellytyksin:

varmennettu SAN-tuote on tuotteen ainoa kyseiseen tavaraluokkaan kuuluva ainesosa,

SAN-merkinnän käyttäjien on saatava siihen lupa kyseisen nimityksen rekisteröinnin kautta myönnettyjen immateriaalioikeuksien haltijoilta, jotka ovat maa- ja metsätalousministeriön toimeksiannosta muodostaneet nimityksen suojaamisesta vastaavan ryhmittymän. Kyseinen ryhmittymä huolehtii myös käyttäjien merkitsemisestä asianmukaisiin rekistereihin ja suojatun nimityksen moitteettomasta käytöstä. Jollei tällaista ryhmittymää ole muodostettu, edellä mainituista toimenpiteistä huolehtii maa- ja metsätalousministeriö (MIPAF), joka on asetuksen (EY) N:o 510/2006 täytäntöönpanosta vastaava kansallinen viranomainen.

(1) EUVL L 93, 31.3.2006, s. 12.